ΓΡΑΠΤΗ ΕΡΩΤΗΣΗ P-0455/99

υποβολή: Carlo Ripa di Meana (GUE/NGL) προς την Επιτροπή

(23 Φεβρουαρίου 1999)

Θέμα: Σιδηροδρομική γραμμή μεγάλης ταχύτητας Λυών-Τορίνο-Μιλάνο-Βενετία-Τεργέστη

Λαμβάνοντας υπόψη ότι προβλέπεται η κατασκευή σιδηροδρομικής γραμμής μεγάλης ταχύτητας Λυών-Τορίνο-Μιλάνο-Βενετία-Τεργέστη, όπως καθορίσθηκε από το Ευρωπαϊκό Συμβούλιο του Έσσεν; ότι το έργο αυτό, που εντάσσεται στο πλαίσιο του "Διάδρομος 5" των διευρωπαϊκών δικτύων θα εξασφαλίζει τη σύνδεση με τη Σλοβενία και την Ουγγαρία, δύο χώρες που έχουν ζητήσει να ενταχθούν στην ΕΕ; ότι στο έργο περιλαμβάνεται η κατασκευή διπλής γραμμής μεταξύ Βενετίας και Τεργέστης, που θα αρχίζει με μια σήραγγα στο νότιο Ronchi, θα διασχίζει την καρστική περιοχή Gorizia/Monfalcone - συμπεριλαμβανομένης της ζώνης της μικρής λίμνης των Mucille και τη σημαντική οικολογική όαση της λίμνης Pietrarossa -, και θα συνεχίζει, μέσα από καρστικό έδαφος πάντοτε, θίγοντας και άλλες περιοχές αναμφισβήτητης οικολογικής αξίας προς την Τεργέστη; ότι τα έργα αυτά μπορεί να έχουν ως συνέπεια τη διακοπή των χρηματοδοτήσεων ΕΕ που προορίζονται - στο πλαίσιο του προγράμματος Konver II - για την περιβαλλοντική, τουριστική και βιοτεχνική αξιοποίηση της περιοχής της λίμνης Pietrarossa; ότι το προαναφερθέν σιδηροδρομικό έργο θα προκαλέσει ανεπανόρθωτες βλάβες στο ιταλικό και σλοβενικό καρστικό οικοσύστημα, το οποίο χαρακτηρίζεται από υδρογεωλογικές ιδιαιτερότητες, και στο σύστημα των πηγών που δημιουργεί η συμβολή των υδάτων που προέρχονται από τις λίμνες Mucille και Pietrarossa, από τις υγρές ζώνες Sablici και Lisert, από τη λίμνη του Doberdò και από τα ανατολικά καρστικά ύδατα; ότι είναι τεχνικώς δυνατόν να ακολουθηθεί η αρχική χάραξη, η οποία, διερχόμενη κοντά από την πόλη Gorizia, πρόβλεπε τον εκσυγχρονισμό και την επέκταση της υφισταμένης σιδηροδρομικής γραμμής, χωρίς παρέμβαση στις προαναφερθείσες ζώνες μεγάλης περιβαλλοντικής αξίας, και επέτρεπε, σε κάθε περίπτωση, τη σύνδεση με το λιμάνι της Τεργέστης.

Ερωτάται η Επιτροπή:

1. Θεωρεί σκόπιμη την επιβολή κυρώσεων σε ένα σχέδιο που χαρακτηρίζεται από θρασεία περιφρόνηση του περιβάλλοντος σε διεθνές επίπεδο, αφού αφορά το έδαφος περισσοτέρων χωρών - ορισμένων μελών της ΕΕ και άλλων υποψηφίων για ένταξη;

2. Θεωρεί ότι αντίκειται στους στόχους περιβαλλοντικής, τουριστικής και βιοτεχνικής αξιοποίησης που επιδιώκει η ΕΕ μέσω των χρηματοδοτήσεων Konver II μια παρέμβαση τόσο βλαπτική για το καρστικό τοπίο και το σύστημα των πηγών ολόκληρης της περιοχής;

3. Σε ποιες παρεμβάσεις και μέτρα θα μπορούσε να προσφύγει ώστε η υλοποίηση των προαναφερθεισών σιδηροδρομικών υποδομών να προχωρήσει με το μεγαλύτερο δυνατό σεβασμό για το τοπίο και το καρστικό οικοσύστημα;

Απάντηση του κ. Kinnock εξ ονόματος της Επιτροπής

(23 Απριλίου 1999)

Το έργο της γραμμής συνδυασμένων μεταφορών υψηλών ταχυτήτων Λυών-Τορίνο-Μιλάνο-Βενετία-Τεργέστη αποτελεί τμήμα της απόφασης αριθ. 1692/96/ΕΚ του Ευρωπαϊκού Κοινοβουλίου και του Συμβουλίου της 23ης Ιουλίου 1996 σχετικά με κοινοτικές κατευθυντήριες γραμμές για την ανάπτυξη του διευρωπαϊκού δικτύου μεταφορών(1) και περιλαμβάνεται στο παράρτημα ΙΙΙ ως ειδική πρόταση. Σύμφωνα με το άρθρο 8 παράγραφος 1 της απόφασης, όταν εκτελούνται έργα, πρέπει να συνεκτιμάται από τα κράτη μέλη η περιβαλλοντική προστασία, μέσω της διενέργειας μελέτης των περιβαλλοντικών επιπτώσεων, δυνάμει της οδηγίας 85/337/ΕΟΚ του Συμβουλίου της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον(2), καθώς και μέσω της εφαρμογής της οδηγίας 92/43/ΕΟΚ περί της διατηρήσεως των φυσικών οικοτόπων (ενδιαιτημάτων) και της άγριας πανίδας και χλωρίδας(3).

Όσον αφορά το σκέλος Βενετία - Τεργέστη, η Επιτροπή συγχρηματοδότησε το 1997, μέσω των κονδυλίων για το διευρωπαϊκό δίκτυο μεταφορών, μελέτη σκοπιμότητας με στόχο την χάραξη της διαδρομής της μελλοντικής γραμμής υψηλών ταχυτήτων που παρέχει τα περισσότερα πλεονεκτήματα από κοινωνικής και οικονομικής πλευράς, με το χαμηλότερο δυνατό περιβαλλοντικό κόστος. Ωστόσο, η Επιτροπή δεν είναι ακόμη σε θέση να κρίνει τις επιπτώσεις του έργου, δεδομένου ότι η μελέτη δεν έχει ακόμη ολοκληρωθεί και δεν έχουν γνωσθεί τα αποτελέσματα σχετικά με την χάραξη διαδρομής.

Σύμφωνα με τις πληροφορίες που διαθέτει η Επιτροπή, το έργο Konver στην περιοχή, υπέρ της κοινότητας του Monfalcone, προχωρεί κανονικά και δεν έχει τεθεί σε αμφισβήτηση η χρηματοδότηση.

(1) ΕΕ L 228 της 9.9.1996.

(2) ΕΕ L 175 της 5.7.1985.

(3) ΕΕ L 206 της 22.7.1992.